User:National ASECA

￼Pandit Raghunath Murmu

Pandit Raghunath Murmu (05 May 1905 – 1 February 1982) was the inventor of the Ol Chiki script used in Santali language. ᱚᱞ ᱪᱤᱠᱤ ᱫᱚ ᱑᱙᱒᱕ ᱥᱟᱞ ᱨᱮ ᱵᱮᱱᱟᱣ ᱯᱩᱨᱟᱹᱣ ᱞᱮᱱᱟ᱾ ᱱᱚᱶᱟ ᱨᱤᱱᱤᱡ ᱥᱤᱨᱡᱚᱱᱤᱭᱟᱹ ᱫᱚ ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ᱾ ᱱᱩᱭ ᱫᱚ ᱢᱟᱦᱟᱸ ᱠᱚᱵᱤ ᱥᱟᱹᱫᱷᱩ ᱨᱟᱢᱪᱟᱸᱫᱽ ᱢᱩᱨᱢᱩ ᱠᱷᱚᱱ ᱗ ᱥᱮᱨᱢᱟ ᱜᱟᱱ ᱮ ᱦᱩᱰᱤᱧᱟ᱾ ᱜᱩᱨᱩ ᱜᱚᱢᱠᱮ ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ ᱚᱞ ᱪᱤᱠᱤ ᱥᱤᱨᱡᱚᱱ ᱠᱮᱫ ᱚᱠᱛᱮ ᱫᱚ ᱜᱷᱟᱴᱥᱤᱞᱟᱹ ᱥᱩᱨ ᱠᱟᱹᱲᱣᱟᱹ ᱠᱟᱴᱟ ᱨᱟᱢᱫᱟᱥ ᱴᱩᱰᱩ ᱫᱷᱚᱨᱚᱢ ᱟᱨ ᱞᱟᱠᱪᱟᱨ ᱠᱚ ᱚᱞ ᱛᱚᱞ ᱫᱚᱦᱚ ᱨᱮᱭᱟᱜ ᱮ ᱩᱭᱦᱟᱹᱨᱮᱫ ᱛᱟᱦᱮᱸ᱾ ᱥᱟᱶᱛᱟ ᱨᱮᱱᱟᱝ ᱢᱩᱦᱤᱢ ᱚᱠᱛᱮ ᱢᱮᱱ ᱢᱮ ᱡᱟᱦᱟᱸ ᱚᱠᱛᱮ ᱦᱚᱲ ᱦᱚᱯᱚᱱ ᱠᱚ ᱵᱟ.ᱲᱤᱡ ᱠᱟ.ᱢᱤ ᱦᱚᱨ ᱨᱮᱠᱚ ᱛᱟᱦᱮᱸ ᱠᱟᱱᱟ᱾ ᱩᱱ ᱚᱠᱛᱮ ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ ᱫᱚ ᱩᱰᱤᱭᱟᱹ ᱤᱛᱩᱱ ᱟᱥᱲᱟ ᱨᱮ ᱚᱞᱚᱜ ᱚᱠᱛᱮ ᱩᱰᱤᱭᱟᱹ ᱯᱟᱹᱨᱥᱤ ᱨᱮᱭᱟᱜ ᱦᱮᱣᱮᱨ ᱟᱹᱭᱠᱟᱹᱣ ᱠᱩᱪᱤ ᱦᱟᱛᱟᱝ ᱨᱮ ᱵᱚᱞᱚ ᱟᱫᱮᱭᱟ᱾ ᱩᱰᱤᱭᱟᱹ ᱯᱟᱹᱨᱥᱤ ᱵᱟᱝ ᱵᱩᱡᱷᱟᱹᱣ ᱫᱟᱲᱮᱭᱟᱜ ᱨᱮᱱᱟᱝ ᱵᱚᱡᱷ᱾ ᱚᱱᱟᱛᱮ ᱟᱡᱟᱜ ᱦᱟᱨᱟ ᱛᱚᱨᱟ ᱡᱩᱣᱟᱹᱱ ᱢᱚᱱᱮ ᱵᱚᱲᱦᱮ ᱞᱮᱫᱮᱭᱟ ᱚᱞ ᱪᱤᱠᱤ ᱥᱤᱨᱡᱚᱱ᱾ ᱚᱞ ᱪᱤᱠᱤ ᱥᱤᱨᱡᱚᱱ ᱛᱟᱭᱚᱢ ᱚᱱᱟ ᱯᱟᱥᱱᱟᱣ ᱞᱟᱹᱜᱤᱫ ᱫᱤᱥᱚᱢᱼᱫᱤᱥᱚᱢ ᱮ ᱫᱟᱬᱟ ᱞᱮᱫᱟ, ᱫᱤᱥᱚᱢ ᱜᱚᱲᱚᱢ ᱦᱟᱲᱟᱢ ᱥᱟᱣᱱᱟ ᱢᱩᱨᱢᱩ ᱥᱟᱶ᱾ ᱵᱷᱤᱛ ᱨᱮ, ᱫᱟᱨᱮ ᱨᱮ, ᱫᱷᱤᱨᱤ ᱨᱮ ᱚᱞ ᱪᱤᱛᱟᱹᱨ ᱞᱮᱠᱟᱛᱮ ᱯᱟᱥᱱᱟᱣ ᱞᱮᱫᱟᱭ ᱵᱤᱫᱩᱼᱪᱟᱸᱫᱟᱱ ᱛᱤᱠᱤᱱᱟᱜ ᱫᱟᱲᱮ ᱛᱮ᱾ ᱚᱱᱟ ᱜᱮ ᱞᱟᱠᱪᱟᱨ ᱥᱮᱨᱮᱧ ᱧᱩᱛᱩᱢ ᱛᱮ ᱫᱟᱭᱟ ᱜᱮ ᱟᱹᱛᱩ ᱴᱚᱞᱟ ᱠᱚᱨᱮ ᱥᱮᱨᱮᱧ ᱟᱹᱪᱩᱨ ᱞᱮᱫᱟ ᱫᱷᱚᱨᱚᱢ ᱠᱚᱝᱠᱟ ᱞᱮᱠᱟ᱾ ᱚᱞ ᱪᱤᱠᱤ ᱨᱮᱭᱟᱜ ᱥᱟᱱᱛᱟᱲᱤ ᱯᱟᱹᱨᱥᱤ ᱞᱟᱹᱜᱤᱫ ᱞᱚᱲᱟ ᱫᱚ ᱪᱮᱢᱮᱧ ᱡᱩᱲᱤ ᱫᱮᱥ ᱢᱤᱫᱩᱱ ᱨᱮ ᱞᱟᱹᱭ ᱯᱟᱨᱥᱟᱞ ᱞᱮᱫᱟ᱾ ᱤᱸᱜᱽᱨᱟᱹᱡᱤ ᱑᱙᱓᱑ ᱥᱟᱞᱮ ᱨᱮ ᱚᱞ ᱪᱤᱠᱤ ᱛᱤᱸᱜᱩ ᱠᱮᱴᱮᱡ ᱞᱟᱹᱜᱤᱫ ᱠᱟᱴ ᱨᱮᱭᱟᱜ ᱪᱷᱟᱯᱟ ᱠᱚᱲ ᱮ ᱵᱮᱱᱟᱣ ᱞᱮᱫᱟ ᱟᱨ ᱑᱙᱓᱙ ᱥᱟᱞᱮ ᱨᱮᱫᱚ ᱵᱟᱹᱨᱯᱟᱫᱟ ᱩᱫᱮᱞᱟ ᱨᱮ ᱫᱤᱥᱚᱢ ᱦᱚᱲ ᱠᱚ ᱥᱟᱢᱟᱝ ᱨᱮ ᱥᱚᱫᱚᱨ ᱞᱮᱫᱟ᱾ ᱚᱱᱟ ᱧᱮᱞ ᱛᱮ ᱨᱟᱡᱟ ᱯᱨᱚᱛᱟᱯ ᱪᱚᱸᱫᱽᱨᱚ ᱵᱷᱚᱸᱡᱽ ᱫᱮᱣ ᱫᱚ ᱟᱹᱰᱤ ᱛᱮᱫ ᱮ ᱦᱟᱦᱟᱲᱟ ᱞᱮᱱᱟ᱾ ᱤᱸᱜᱽᱨᱟᱹᱡᱤ ᱑᱙᱔᱖ ᱥᱟᱞᱮ ᱨᱮ ᱯᱚᱸᱰᱮᱛ ᱫᱚ ᱢᱟᱪᱮᱛ ᱪᱟᱹᱠᱨᱤ ᱵᱟᱹᱜᱤ ᱠᱟᱛᱮ ᱦᱚᱲ ᱦᱚᱯᱚᱱ ᱠᱚ ᱚᱞ ᱦᱚᱨ ᱮ ᱩᱫᱩᱜ ᱟᱠᱚ ᱞᱟᱹᱜᱤᱫ ᱵᱤᱫᱩᱼᱪᱟᱸᱫᱟᱱ ᱠᱷᱮᱞᱚᱸᱰ ᱮ ᱚᱞ ᱠᱮᱫᱟ᱾ ᱚᱞ ᱪᱤᱠᱤ ᱪᱷᱟᱯᱟ ᱯᱟᱨᱥᱟᱞ ᱠᱟᱛᱮ ᱦᱚᱲ ᱴᱷᱮᱱ ᱥᱚᱫᱚᱨ ᱞᱟᱹᱜᱤᱫ ᱴᱟᱴᱟ ᱱᱟᱜᱟᱨ ᱨᱮ ᱟᱹᱡᱤᱡ ᱤᱨᱤᱞ ᱠᱚᱲᱟ ᱵᱚᱸᱜᱟᱭᱮᱱ ᱢᱩᱱᱤᱨᱟᱢ ᱵᱟᱥᱠᱮ ᱟᱨ ᱦᱚᱲ ᱠᱚ ᱦᱚᱛᱮᱛᱮ ᱠᱷᱮᱨᱣᱟᱲ ᱡᱟᱨᱯᱟ ᱥᱚᱢᱤᱛᱤ ᱠᱚ ᱵᱮᱨᱮᱫ ᱞᱮᱫᱟ᱾ ᱚᱸᱰᱮ ᱢᱤᱫ ᱪᱷᱟᱯᱟ ᱠᱚᱲ ᱵᱟᱹᱭᱥᱟᱹᱣ ᱠᱟᱛᱮ “ᱧᱮᱞ ᱡᱚᱝ ᱞᱟᱹᱜᱤᱫ ᱚᱞ” ᱠᱚ ᱪᱷᱟᱯᱟ ᱠᱮᱫᱟ᱾ ᱑᱙᱖᱔ ᱥᱟᱞᱮ ᱨᱮ ᱦᱚᱲ ᱦᱚᱯᱚᱱ ᱠᱚ ᱚᱠᱚᱛᱮ ᱛᱤᱸᱜᱩ ᱠᱮᱴᱮᱡᱚᱜ ᱞᱟᱹᱜᱤᱫ ᱩᱰᱤᱥᱟ ᱯᱚᱱᱚᱛ ᱨᱮ ᱟᱹᱫᱤᱵᱟᱹᱥᱤ ᱥᱟᱶᱛᱟ ᱥᱮᱪᱮᱫ ᱞᱟᱠᱪᱟᱨ ᱥᱮᱢᱞᱮᱫ ᱮ ᱵᱮᱨᱮᱫ ᱠᱮᱫᱟ᱾ ᱚᱱᱟ ᱛᱟᱭᱚᱢ ᱡᱷᱟᱨᱠᱷᱚᱸᱰ, ᱯᱩᱪᱷᱤᱢ ᱵᱟᱝᱞᱟ ᱟᱨ ᱟᱥᱟᱢ ᱨᱮᱦᱚᱸᱭ ᱵᱮᱨᱮᱫ ᱠᱮᱫᱟ᱾ ᱱᱚᱶᱟ ᱫᱚ ᱛᱚᱱᱚᱞ ᱞᱟᱹᱜᱤᱫ ᱵᱷᱟᱨᱚᱛ ᱡᱟᱠᱟᱛ ᱟᱹᱫᱤᱵᱟᱹᱥᱤ (ᱥᱟᱱᱛᱟᱲ) ᱢᱟᱦᱟᱞ ᱮ ᱛᱤᱸᱜᱩ ᱠᱮᱫᱟ᱾ ᱥᱟᱱᱛᱟᱲ ᱟᱲᱟᱝ ᱚᱞ ᱯᱟᱲᱦᱟᱣ ᱞᱟᱹᱜᱤᱫ ᱚᱞ ᱪᱤᱠᱤ ᱮ ᱥᱟᱢᱟᱝ ᱠᱮᱫᱟ᱾ ᱚᱱᱠᱟ ᱜᱮ ᱥᱟᱱᱛᱟᱲ ᱡᱟᱹᱛᱤ, ᱥᱟᱶᱛᱟ, ᱫᱷᱚᱨᱚᱢ, ᱞᱟᱠᱪᱟᱨ, ᱚᱞ, ᱨᱚᱲ ᱮᱢᱟᱱ ᱞᱟᱹᱜᱤᱫ ᱥᱟᱱᱟᱢ ᱠᱟᱹᱢᱤ ᱡᱤᱣᱤᱫ ᱡᱤᱵᱚᱱ ᱵᱷᱩᱨ ᱮ ᱠᱟᱹᱢᱤ ᱚᱴᱚ ᱞᱮᱫᱟ᱾ ᱟᱡᱟᱜ ᱡᱤᱭᱚᱱ ᱨᱮᱱᱟᱝ ᱮᱛᱚᱦᱚᱵ ᱠᱷᱚᱱ ᱢᱩᱪᱟᱹᱫ ᱦᱟᱹᱵᱤᱡ ᱥᱟᱱᱟᱢ ᱠᱟᱛᱷᱟ ᱱᱟᱜᱟᱢ ᱞᱮᱠᱟᱛᱮ ᱚᱞ ᱫᱚᱦᱚ ᱟᱠᱟᱫᱟᱭ “ᱚᱞ ᱮᱛᱚᱦᱚᱵ ᱠᱟᱛᱷᱟ” ᱧᱩᱛᱩᱢᱟᱱ ᱢᱤᱫ ᱯᱩᱛᱷᱤ ᱨᱮ᱾ ᱵᱚᱸᱜᱟ ᱛᱟᱞᱟᱭᱮᱱ ᱫᱤᱥᱚᱢ ᱜᱚᱲᱚᱢ ᱦᱟᱲᱟᱢ ᱥᱟᱣᱱᱟ ᱢᱩᱨᱢᱩ ᱦᱚᱸ ᱚᱞ ᱪᱤᱠᱤ ᱪᱷᱟᱨᱟᱣ ᱟᱨ ᱥᱟᱶᱛᱟ, ᱥᱮᱪᱮᱫ, ᱞᱟᱠᱪᱟᱨ ᱮᱢᱟᱱ ᱠᱟᱹᱢᱤ ᱨᱮ ᱡᱤᱭᱚᱱ ᱡᱟᱠ ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ ᱥᱟᱶ ᱜᱚᱲᱚ ᱜᱚᱯᱚᱲᱚ ᱠᱟᱹᱢᱤ ᱠᱟᱛᱮ ᱟᱵᱚ ᱥᱟᱶᱛᱟ ᱨᱮᱫᱚ ᱟᱹᱰᱤ ᱢᱟᱨᱟᱝ ᱮᱱᱮᱢ ᱜᱮᱠᱤᱱ ᱦᱟᱛᱟᱣ ᱟᱠᱟᱫᱟ᱾